Kegyelem nektek és békesség Istentől, a mi Atyánktól és az Úr Jézus Krisztustól!

Jn 12, 44-50
*44Jézus pedig hangos szóval ezt mondta: Aki hisz énbennem, az nem énbennem hisz, hanem abban, aki elküldött engem; 45és aki engem lát, az azt látja, aki elküldött engem. 46Én világosságul jöttem a világba, hogy aki hisz énbennem, ne maradjon a sötétségben. 47Ha valaki hallja az én beszédeimet, de nem tartja meg azokat, én nem ítélem el azt; mert nem azért jöttem, hogy elítéljem a világot, hanem azért, hogy megmentsem. 48Aki elvet engem, és nem fogadja el az én beszédeimet, annak van ítélő bírája: az az ige, amelyet szóltam, az ítéli el őt az utolsó napon. 49Mert én nem magamtól szóltam, hanem aki elküldött engem, maga az Atya parancsolta meg nekem, hogy mit mondjak, és mit beszéljek. 50Én pedig tudom, hogy az ő parancsolata örök élet. Amit tehát én mondok, úgy hirdetem, ahogyan az Atya mondta nekem.*

Hangos akarattal hívott gyülekezet!

Megjött, megérkezett végre, amire már annyira várt, úgy áhítozott az ember. Felüdülés, fellélegzés, ugyanakkor sok terv és gondolat átírója. Azon sem lepődünk meg, hogy sokan nem szeretik, mert hangos, mert akár félelmet kelt. De valahol legbelül talán tényleg tudja és egy szívvel vallja mindenki a világon, hogy kell, hogy szomjazzunk rá az egész teremtett világgal együtt.
Igen, beszélhetnék így az esőről, a viharról is, de én, János evangéliumával együtt, most inkább Jézusról, a mi Atyánk világban is tisztán megszólaló akaratáról, cselekvő szeretetéről beszélek.
Hiszen valóban Ő az, az általa élővé vált hitünk, ami jobban kell az embernek, mint egy falat kenyér, mint egy nagy eső. Jobban kell! Akár tudod és tudatosan vallod ezt, akár hümmögve mérlegelve mondod ki, akár tagadod ezt. Ő jobban kell neked, mint bármi, bárki.
Talán sokak számára ismerős az Ökumenikus Segélyszervezet adomány gyűjtésre hívó plakátja, amelyen egy hiányos mézeskalács szív szerepelt és mellette két szó, ponttal elválasztva: szeretet, éhség. Nagyon találó ez a szókapcsolat az életünkre, a hitünkre tekintve. Éhezünk az igazi szeretetre. Sokan talán be sem vallják maguknak, hogy igazán mire is és így próbálják mindenféle silány étellel jól lakatni magukat. Keresik az igazi örömöt, az igazi szeretetet, az igazi békességet az életükben, tehát látszik az éhségük, de nem hallják, ismerik, vagy értik meg a Krisztusban értünk szóló szeretetet. Nem mernek Vele jóllakni, vagy inkább nem akarják őt elfogadni és inkább csak próbálgatnak, belekóstolnak ebbe is, abba is, hátha valamelyik végre elég jó lesz az ő szájízüknek.
Egy ismerősöm mondta egyszer, hogy gyermekkora óta egy bizonyos fajta csokis kekszet szeret a legjobban. Mégis volt az életének egy szakasza, amikor úgy gondolta, hogy biztos lehetne olcsóbbat is találni, ami jó, vagy legalábbis úgy érezte, hogy ideje kipróbálni valami újdonságot, új ízt. Próbálkozott is egy darabig, de végül bizony arra jutott magában, hogy minden másra költött forint pocsékolás volt, mert nem azt kapta, amit igazán szeret.
Ezt a fajta pazarlást mi magunk is jól ismerjük. Mikor próbáljuk elhitetni magunkkal, hogy a mi mennyei Atyánk akaratán kívül, majd valami más is jó, jobb, vagy legalábbis elégséges lesz a számunkra. Ha nem Őt keressük, ha nem az Ő közelségét, szeretetét vágyjuk elsősorban, azaz minden másnál jobban, akkor bennünk is éhség lesz. Szeretetéhség. Sok mindent kaphatunk, megkaphatunk a világban, akár fogyasztható árucikkeken akár a teremtett világ szépségein, akár embertársainkon keresztül, amit fontosnak, amit erőforrásnak, szeretetforrásnak tekintünk. És ne tagadjuk, ezek közül nem egy tényleg örömöt jelent a számunkra, célokat, amikért úgy érezzük, hogy megéri küzdeni, hogy megéri akár szenvedni is. De ezek mellett, akármennyit is fogyasztunk belőlük, még éhesek maradunk. Nem táplálnak igazán, teljes értékűen bennünket. A jó és tisztességes munkával eltöltött idő, az utazással, hobbikkal eltöltött pihenés, a barátok, a családunk lehet erő, töltekezés, de mindig érezni fogjuk, hogy valójában az igazira, valami leírhatatlan teljességre, valódira még éhezünk. Ez az Isten szeretete. A teljes szeretet, ami valóban táplálni, valóban éltetni, minden vágyunkat, gondolatunkat és reménységünket meghaladó módon jól lakatni tud.
Azonban mivel nagyobb, teljesebb, mint ahogy azt mi el tudnánk képzelni, így bizony sokszor nem értjük és ezzel együtt el is utasítjuk magunktól, mert be akarjuk érni, valami egyszerűbbel, valami kézzel foghatóbbal, valami ember számára is elérhetővel.
Az Örök Élet, a kárhozatból, bűneinkből való szabadítás, olyan nagy kifejezések, annyival nagyobb akarat, hatalom sajátjai, amikkel mi nehezen tudunk mit kezdeni. Épp ezért sokszor egyszerűbbnek tűnik meg se hallani, kibogozhatatlan kérdésként inkább elodázni.
A te mennyei Atyád azonban határozottan szól, kiált érted. Jézus is éppen ezt teszi alapigénkben. Nem csak egyszerűen tanít, kijeleneti a tényeket az embernek, hanem, ahogyan hallhattuk is: „*Jézus pedig hangos szóval ezt mondta”*. Jön, eljön hozzád is és egyértelműen, félreérthetetlenül, zeng, dördül, mennydörgésként betölti az életedet az igével, amivel ígér és figyelmeztet, hogy neked Rá, az Atya küldöttére van szükséged! Lehet, hogy ez sokaknak nem tetszik. „Miért ne lehetne nélküle is? Miért ne lehetne teljes életem hit nélkül is? Miért ne lehetne az ember életében jelen az igazi szeretet Isten nélkül is? Miért kell Krisztus szabadítása, miért kell Isten intő és az ítéletről tanúskodó igazsága?”
Úgy vagyunk ezzel valóban, mint az esővel. Jöjjön, amikor én akarom, amikor nekem belefér a programomba, terveimbe, és nem, köszönjük, mi nem kérünk dörgést és villámlást hozzá! Csendes, időzíthető, a mi jó belátásunk szerint működő esőért imádkozunk. Isten tegye rendbe, amit mi tönkretettünk, ő munkálkodjon csak ott a háttérben, ahogy egy jó mindeneshez illik. És nem csak a világ, de mi is szívesen szorítanánk vissza ebbe a szerepbe azt, akit Urunknak vallunk. A kellékes ezermesterébe, aki a színfalak mögött marad, akiről meg is lehet feledkezni, amikor épp úgy érezzük, hogy nincs nagy szükségünk rá. Számunkra is sokszor a Mindenható a minket kiszolgáló személyzetté válik csak. Az Ő kegyelme azonban így is hordoz, hiszen Jézusban azt a kijelentést kapta meg az ember, hogy Isten olyannyira szereti, hogy Úrként még akár szolga is lesz érte. Nem ad minden hatalmat az ember kezébe, nem bíz mindent a te akaratodra, de érted vállalja még a megalázott szolgálatot is, hogy te megérthesd és megragadhasd, hogy mit is jelent az igazi szeretet, Isten érted szóló igéje, az Ő akarata.
Jézus így fogalmaz alapigénkben: „*46Én világosságul jöttem a világba, hogy aki hisz énbennem, ne maradjon a sötétségben. 47Ha valaki hallja az én beszédeimet, de nem tartja meg azokat, én nem ítélem el azt; mert nem azért jöttem, hogy elítéljem a világot, hanem azért, hogy megmentsem.”*

Jézus Krisztus küldöttként jön. A küldöttnek pedig megbízatása, feladata van és azt valakinek a hűséges képviseletében kell véghez vinnie. Éppen ezért, amikor Jézus könyörülő tetteiről, intő, ugyanakkor elkötelezett szeretetet hordozó szavairól olvasunk az evangéliumokban, akkor arról kapunk tanúságot, hogy milyen Az a Valaki, aki Őt elküldte.
Akár a viharos, mennydörgő eső. Hiányzik mikor nincs jelen. Nem vitatjuk, hogy a természeti élet nélkülözhetetlen alapja. Mikor a hiányát szenvedjük, akkor esedezünk, bár jönne már dörgéssel és villámlással, csak lenne már itt! De mikor már jelen van az áldás, akkor inkább zaboláznánk, akkor már kegyelmet kapott szolgák helyett rögtön gőgös urak lennénk.
Krisztus azonban ekkor sem hátat fordít, ahogyan a kereszten is könyörül és áldást mond inkább a bűnös emberre. Mert Ő tökéletesen betölti a Szeretet akaratát, azt az igazságot, ami nem elítélni akar, hanem megmenteni. Megmenteni téged a bűn csábításától, megmenteni téged saját magadtól is. Ez az Isten hűséges szeretete.
Aki pedig Hozzá, az Istenhez tartozónak vallja magát, az nem képviselhet mást. Csak azt, amivel őt küldték. Téged talán más küldetéssel küldött a te mennyei Atyád, mint Jézust? Nem hiszem. Minket is, ugyanerre a hűséges szeretetre hívott el. A Jézus Krisztus szolgálatába kapaszkodó hitre és az ebből fakadó tettekre. Lehet parancsolatok és intések közé szorított életnek tekinteni a kereszténységet, de valójában csak addig, amíg nem ismered Krisztust, Benne Isten akaratát. Krisztus, de már korábban a zsidó hagyomány is egyértelműen kijelenti, hogy a szeretet Nagy-parancsolata kell, hogy az életünk alapja legyen. Jézus pedig mai igeszakaszunkba, még ennél is egyértelműbbé teszi ezt a szeretetparancsolatot, mikor azt mondja: „*50Én pedig tudom, hogy az ő parancsolata örök élet.”*.
Örök élet, szeretet, kegyelem. Ezek egyike sem tűnik rabságnak, de mi mégis annak tudjuk kezelni időnként, mert nem a mi akaratunk, a mi elképzelésünk szerintiek. Ha azonban csak egy kicsit hátrébb tudunk lépni, ha a hitnek csak egy kis alázatát engedjük, hogy megtelepedjen a szívünkben, akkor a Szentlélek megvilágosító munkája nyomán bennünk is igazi szeretet formálódhat, és félelemek, akarat és csábító vágyak helyett az Úr szeretete fog éltetni és meghatározni bennünket is, minden szavunkban és tettünkben. Akkor hűséges küldötte leszel te is az Atyának, áldás az Ő mindenható akarata szerint. Ha kell dörgéssel, ha kell villámlással, de első sorban éltető kegyelemmel az ige, az evangélium tiszta szavai szerint. Így legyen! Ámen